Pitný režim

Priemerný človek za jeden deň príjme a vydá asi 2 až 2,5 litra tekutín. Pri potení z tela odchádza asi 0,6 litra. U športovcov je toto číslo vyššie. Najväčšia strata tekutín je pri vytrvalostných športových aktivitách. Napríklad v priebehu maratónu dochádza ku strate až 4 litrov tekutín. Spolu s vodou opúšťajú pri potení telo aj minerály, ktoré sú pre správne fungovanie organizmu dôležité (sodík, draslík, vápnik, horčík). Hlavne sodík je pri udržovaní tekutín v tele veľmi dôležitý. 

Ak človek málo pije, výsledkom môžu byť bolesti hlavy, pocity slabosti, alebo svalové kŕče. Ak telo nedostane vodu ktorú potrebuje, môže dôjsť k dehydratácii. Vzhľadom k tomu, že pri zaťažení svaly vyprodukujú až 20 krát viac tepla ako v pokoji, je potreba ochladzovania sa potením vyššia. Rýchlejšie sa preto dostavujú stavy nedostatku tekutín. Pri dehydratácií dochádza k zvýšeniu viskozity krvi. Krv stráca svoju tekutú časť a hustne. Hustá krv spôsobí, že srdce musí pracovať výraznejšie, aby zabezpečilo výmenu dýchacích plynov. Výsledkom dehydratácie je zníženie telesného výkonu, pri nezmenenej (vysokej) pulzovej frekvencii srdca. Keďže svaly produkujú teplo a voda na ochladzovanie chýba, snaží sa jej funkciu nahradiť krv. Sťahuje sa do podkožných vrstiev a zabezpečuje tak telu ochladzovanie. Krv sa nedostáva do svalov, nezabezpečuje im potrebné prekrvenie a dochádza k hromadeniu splodín látkovej výmeny. 

Zabrániť nepríjemným dôsledkom nedostatku vody sa dá dodržiavaním pitného režimu. Dôležité je piť postupne a s dostatočným predstihom pred výkonom. Telu trvá asi 15 minút, kým dokáže prijatú vodu využiť pri potení. Taktiež je dôležité piť postupne, pretože telo je schopné prijať za hodinu maximálne 1 liter tekutín. Ak človek naraz príjme tekutiny ktoré nie je telo schopné v danom okamihu vstrebať, dostavia sa pocity plnosti. Ideálne preto je prijať každých 15 minút (aspoň poslednú hodinu pred výkonom) 0,25 litra. Nie je vhodné spoliehať sa na pocit smädu, pretože ten je už výsledkom deficitu tekutín v organizme. Dopĺňanie tekutín je o to dôležitejšie, čím je daná činnosť náročnejšia. Ako zdroj tekutín (pred výkonom) sa neodporúčajú sýtené nápoje kysličníkom uhličitým, pretože zvyšujú tlak žalúdočných stien na bránicu a sťažujú dýchanie, čo vedie k zhoršeniu výkonu.

Dôležitým faktorom je teplota a vlhkosť prostredia. Čím je teplota prostredia vyššia, o to budú nároky na potenie väčšie. Vlhkosť vzduchu bráni odparovaniu potu a účinnému chladeniu organizmu. Aby bolo ochladzovanie organizmu účinné, je dôležité, aby pri vysokej vlhkosti prostredia bola teplota okolia nižšia. Ak sa stretne vysoká teplota a vysoká vlhkosť, je športová aktivita značne sťažená. Ako príklad uvádzam niektoré naše preplnené posilňovne bez klimatizácie v letných mesiacoch.

Je vhodné stratené tekutiny doplniť hneď po výkone. Prvých 15 minút po ukončení aktivity je organizmus najcitlivejší na dopĺňanie zásob (energie, tekutín). Jeho citlivosť neskôr klesá a ak sa dopĺňanie v tomto senzitívnom období zanedbá, bude čas potrebný na regeneráciu dlhší. 

Piť vodu, alebo športové nápoje? Pre rekreačného športovca asi bude stačiť dopĺňanie tekutín z vody. Pri náročnejších telesných aktivitách je vhodnejšie pre lepší výkon siahnuť po športovom nápoji. nabudúce.

